b'\n_START_ARTICLE_\nAssisted Global Positioning System\n_START_SECTION_\nBruk i GSM-nettet\n_START_PARAGRAPH_\nVed hjelp av GSM-nettet, kan man finne ut av omtrent hvor enhver mobiltelefon befinner seg ved hjelp av \xc3\xa5 se hvilken basestasjon den sender og mottar signaler fra. Dette kan gi en god pekepinn p\xc3\xa5 hvor telefonen befinner seg, men er langt fra n\xc3\xb8yaktig nok til \xc3\xa5 tilfredsstille dagens krav. Derfor har det blitt mer og mer aktuelt \xc3\xa5 innf\xc3\xb8re GPS-teknologien ogs\xc3\xa5 i mobiltelefoner. Utviklingen har blitt ledet av U. S Federal Communications Commission, og det prim\xc3\xa6re form\xc3\xa5let med utviklingen er \xc3\xa5 tilby n\xc3\xb8dtelefon-sentralene en mulighet til \xc3\xa5 se en mobiltelefons n\xc3\xb8yaktige posisjon n\xc3\xa5r de mottar en samtale.\n_START_SECTION_\nForskjeller fra vanlig GPS\n_START_PARAGRAPH_\nForskjellen mellom vanlig GPS og Assisted GPS (A-GPS), er at i enheter som bruker sistnevnte teknologi overlates mye av prosesseringsarbeidet til sentrale hjelpeservere, slik at posisjoneringen kan skje kjappere og mer n\xc3\xb8yaktig. Disse hjelpeserverne har i tillegg kontakt med et referansenettverk, som ytterligere forbedrer posisjoneringsresultatene. Grunnen til at prosesseringen skjer kjappere og mer n\xc3\xb8yaktig p\xc3\xa5 hjelpeserverne enn p\xc3\xa5 de som oftest h\xc3\xa5ndholdte GPS-enhetene, er at disse serverne har en datakraft som er mye st\xc3\xb8rre enn kraften i konvensjonelle GPS-enheter. Teknologien kan ved bruk av hjelpeservere da lages s\xc3\xa5 liten og nett at den kan inkluderes i mobiltelefoner og lignende sm\xc3\xa5 enheter.\n_START_SECTION_\nAndre muligheter\n_START_PARAGRAPH_\nI tillegg til \xc3\xa5 v\xc3\xa6re \xc2\xablivsviktig\xc2\xbb for n\xc3\xb8dtelefonsentraler, \xc3\xa5pner denne nye teknologien for nye muligheter p\xc3\xa5 mobiltelefonene. Ved \xc3\xa5 laste kartdatabaser inn i mobiltelefonen kan man til enhver tid finne n\xc3\xb8yaktig posisjon oppgitt p\xc3\xa5 et kart p\xc3\xa5 skjermen \xe2\x80\x93 mobiltelefonen vil da virke omtrent som en vanlig GPS-enhet.'